Atbildes uz uzdotajiem jautājumiem
atklāta konkursa
“Ārpusģimenes aprūpes kvalitātes uzraudzības sistēmas apraksta izstrāde un aprobācija”, identifikācijas nr. LR LM 2026/30 ESF+, ietvaros 

1. Jautājums: par aprobācijas un iesaistāmo pušu apjomu:
Atsaucoties uz nolikuma 1.5.1. punktu un tehniskajā specifikācijā noteiktajām prasībām attiecībā uz kvalitātes standarta un mācību satura aprobāciju, kā arī identificētajām tiešajām un netiešajām mērķgrupām, lūdzam precizēt, kā Pasūtītājs interpretē tehniskajā specifikācijā noteiktās prasības attiecībā uz aprobācijā iesaistāmo pušu loku un iesaistes apjomu.

Ņemot vērā, ka iepirkuma dokumentācijā ir identificētas vairākas tiešās un netiešās mērķgrupas, kā arī uzsvērta dažādu ārpusģimenes aprūpē iesaistīto pušu līdzdalības nozīme, lūdzam precizēt, vai Pasūtītājs sagaida visu mērķgrupu pārstāvju iesaisti aprobācijā un vai ir noteikts minimālais dalībnieku skaits vai citi kvantitatīvi kritēriji katrai mērķgrupai. Šis precizējums ir būtisks, lai korekti plānotu nepieciešamos resursus, ekspertu un sadarbības partneru piesaisti, kā arī izstrādātu samērīgu aprobācijas metodoloģiju.

1. Komisijas atbilde: Tehniskās specifikācijas (turpmāk – TS) 4.5. punktā noteikta prasība visus izstrādātos ārpusģimenes aprūpes (turpmāk - ĀA) kvalitātes standarta elementus, izņemot bērnu aprūpes iestāžu kvalitātes gradēšanas sistēmu, pēc to izstrādes validēt ar iesaistītajām pusēm, organizējot mērķētas domnīcas, fokusgrupas, diskusijas vai citus pasākumus, nodrošinot atbilstošu dalībnieku skaitu no katras grupas, lai iegūtu visaptverošu iesaistīto pušu viedokli, t.i., vismaz no: 4.5.1. sociālajiem dienestiem/ pašvaldībām;
4.5.2. bāriņtiesām;
4.5.3.  atbalsta centriem;
4.5.4.  bērnu aprūpes iestādēm;
4.5.5. krīzes centriem;
4.5.6. LM un BAC (t.sk. bērnu atbalsta speciālistiem);
4.5.7. aizbildņiem un audžuģimenēm;
4.5.8. viesģimenēm.

Līdz ar to Pasūtītājs sagaida visu TS 4.5. punktā norādīto mērķgrupu iesaisti. Un, ja AĀ standartu izstrādes laikā tiks identificēta vēl kāda būtiska mērķgrupa, kas ir nozīmīga kvalitātes standarta validācijai, validēšanas pasākumos jāiekļauj arī šis mērķgrupas pārstāvju atbilstošs skaits. 
Vienlaikus TS nav noteikts minimālais dalībnieku skaits vai citi kvantitatīvi kritēriji katrai mērķgrupai. Pretendenta līguma izpildē iesaistītajai ekspertu komandai (t.sk. ekspertam - pētniekam) ir jānosaka tāds dalībnieku skaits, kas nodrošina visaptveroša iesaistīto pušu viedokļa noskaidrošanu. Ņemot vērā, ka katras mērķgrupas apjoms un loma iepirkuma mērķu sasniegšanā atšķiras, izlase veidojama atbilstoši šiem faktoriem. Tāpat plānoto iesaistes intensitāti, iesniedzot piedāvājumu, piedāvā pretendents. 
Attiecībā uz mācību satura aprobācijā norādām, ka tajā iesaistītās puses un to pārstāvju skaits noteikts TS 6. punktā “Izmēģinājumprojekta īstenošana, mācību nodrošināšana un tehniskās prasības” un 7. punktā “Mācību programmas un satura validēšanas pasākumi”.

2. Jautājums: par kvalitātes standarta un mācību satura pilnveides apjomu pēc aprobācijas:
Atsaucoties uz nolikuma 1.5.1. punktā noteikto iepirkuma priekšmetu un prasībām par ārpusģimenes aprūpes kvalitātes standarta, mācību satura un to aprobācijas nodrošināšanu, lūdzam precizēt Pasūtītāja sagaidāmo kvalitātes standarta, metodisko materiālu un mācību satura pilnveides apjomu pēc aprobācijas rezultātu apkopošanas. 
Proti, lūdzam skaidrot, vai aprobācijas rezultātā Pasūtītājs sagaida galvenokārt redakcionālu un metodisku precizējumu veikšanu, vai arī ir pieļaujama un sagaidāma būtiskāka izstrādāto materiālu pārskatīšana un papildināšana, tai skaitā kvalitātes kritēriju, procesu aprakstu, metodisko risinājumu un mācību satura pilnveide. 
Vienlaikus lūdzam precizēt, vai pretendenta piedāvājumā ir jāparedz resurss vairākkārtējai nodevumu pilnveidei pēc aprobācijā iesaistīto pušu atgriezeniskās saites apkopošanas un izvērtēšanas. Šis precizējums ir būtisks, lai korekti novērtētu plānoto darbu apjomu, nepieciešamos ekspertu un laika resursus.
Ņemot vērā iepirkuma priekšmeta saturisko un organizatorisko sarežģītību, kā arī nepieciešamību savlaicīgi identificēt, piesaistīt un saskaņot sadarbību ar dažādu jomu ekspertiem un sadarbības organizācijām, lūdzam Pasūtītāju izvērtēt iespēju pagarināt piedāvājumu iesniegšanas termiņu līdz 14.08.2026. 

2. Komisijas atbilde: TS 8. punktā ir noteiktas prasības posmam pēc aprobācijas. Attiecīgi šo prasību izpilde saistīta ar 6. nodevumu “Izmēģinājumprojekta rezultātu izvērtēšana. Aprobētais ĀA kvalitātes standarts (t.sk. bērnu aprūpes iestāžu kvalitātes gradēšanas sistēma), mācību saturs. Priekšlikumi.” sagatavošanu. 6. nodevuma (tāpat kā visu pārējo nodevumu) pilnveide nepieciešamības gadījumā notiks saskaņošanas procesa ietvaros, atbilstoši Līguma projekta 3. daļai. Tas nozīmē, ka vairākkārtēja nodevuma/-u pilnveides nepieciešamība ir tieši atkarīga no Izpildītāja nodrošinātās nodevuma kvalitātes un spējas novērst Pasūtītāja pretenzijas, ja tādas konstatētas. 
TS 8.5. un 8.6. apakšpunkts paredz, ka, pēc izmēģinājumprojekta un mācību programmas validēšanas pasākumu rezultātu izvērtējuma, jāveic izstrādāto materiālu izvērtēšana un pilnveide, kas nozīmē būtiski vairāk nekā redakcionālu un metodisku precizējumu veikšanu - tostarp Jūsu minētos piemērus: kvalitātes kritēriju, procesu aprakstu, metodisko risinājumu un mācību satura pilnveidi. Aprobācijas mērķis ir pārbaudīt izstrādātā ĀA kvalitātes standarta un mācību satura skaidrību un praktisko lietojamību reālos darba apstākļos, lai nodrošinātu kvalitatīvu un praksē balstītu risinājumu, pirms tā ieviešanas nacionālā līmenī.
Ņemot vērā, ka iepirkums izsludināts atkārtoti un atbilstoši Publisko iepirkumu likuma 18. panta otrajai daļai laika periodā no 2026. gada 11. jūnija līdz 30. jūnijam rīkota apspriede ar piegādātājiem, kuras laikā potenciālajiem pretendentiem bija iespēja iepazīties ar plānotajām prasībām un sniegt priekšlikumus. kā arī tika dots samērīgs laiks piedāvājuma sagatavošanai, piedāvājumu iesniegšanas termiņš netiks pagarināts.

